NG gemeente Pretoria-Wes

Die NG gemeente Pretoria-Wes was ’n gemeente van die Nederduitse Gereformeerde Kerk in Pretoria, maar dis later ingelyf by die NG gemeente Wespoort.

Beginjare 
Ná die stigting van die gemeente in 1925 is ds. J.S. Theron beroep en het die eerste leraar van die gemeente geword. Die gemeente het gou tot so 'n mate gegroei dat op 13 September 1928 besluit is om oor te gaan tot die beroeping van 'n tweede leraar. Op 18 Januarie 1929 is die dienste van die destydse prop. J. Adler as hulpprediker van die gemeente aangeneem. Later is prop. J. Adler eenparig as tweede leraar beroep en is hy op 19 April 1929 georden op Voortrekkerhoogte, wat destyds onder hierdie gemeente geressorteer het. 

Op 30 Junie 1929 het ds. Theron na Prins Albert vertrek en die gemeente is deur ds. Adler tot 1935 alleen bearbei. Ná die vertrek van prop. Loots, wat vanaf 1935 in die gemeente gehelp het, het die volgende tot omstreeks 1951 as hulp- en medeleraars in die gemeente gearbei: di. A.M.H. Koornhof, J.J. Fick, W.C.O. du Toit, P. Kock en D.J.H. van den Berg.

Afstigtings 
Al is daar voorsiening gemaak vir 'n groot kerkgebou, het die uitbreiding tot so 'n mate voortgegaan dat die dogtergemeente Voortrekkerhoogte op 27 Junie 1940 afgestig is. Slegs 'n paar jaar ná Voortrekkerhoogte is 'n tweede dogtergemeente, Quaggapoort afgestig. Ná die vertrek van ds. D.J.H. van den Berg na Venterspos (later genoem Westonaria), is ds. H. Martins as medeleraar van die gemeente beroep en gedurende Mei 1947 bevestig.

Op 26 September 1949 het ds. J. Adler vertrek na Berea, Durban, nadat hy 19 jaar lank die gemeente met vrug bearbei het, en in sy plek is ds. J.D. Gertenbach beroep en bevestig. Op 26 Januarie 1951 is 'n derde dogtergemeente, naamlik Ebenhaeser afgestig en ds. Gertenbach het 'n beroep na die nuutgestigte dogtergemeente aanvaar. 

In 1952 skryf die gemeente se medewerker in Ons gemeentelike feesalbum: “Deur die jare heen het ons Hemelse Vader ons gemeente wonderlik gelei en bewaar. Aan Hom kom al die eer toe vir wat in sy Naam gedoen kon word.”

Verkoop van die kerkgebou 
Die kerkgebou is in 1997 aan Moslems verkoop vir R1,65 miljoen en later omskep in 'n moskee, genaamd Masjid Uthman. Ds. Etienne Maritz, Pretoria-Wes se laaste predikant, het hom as volg uitgelaat oor die verkoop van die kerkgebou: "Ons buurt het 'n handelsentrum geword. Ons mense was aan die wegtrek uit die gebied en ander etniese groepe het ingetrek. Die demografie van die gebied het so baie verander dat ons nie genoeg mense of genoeg hulpbronne gehad het om die kerk aan die gang te hou nie. Ons het die ryk kerke in die ooste van Pretoria om geldelike hulp gevra, maar hulle wou ons nie help nie. Weens die dalende lidmaattal en ons geldelike onvermoë om aan te gaan, het ons besluit om te ontbind en die kerk te verkoop. Al aanbod wat ons gekry het, was van 'n Indiese sakeman wat ons die indruk gegee het die eiendom sou vir sakedoeleindes gebruik word as hy dit sou koop. Ons het dit toe aan dié Indiese sakeman verkoop in 1997. Hy het dit toe aan ander mense verkoop wat dit in 'n moskee omskep het."

Enkele leraars 
 Johannes Stefanus Theron, 1925 – 1929
 John Adler, 1929 - 1948
 Jan Diedeliff Gertenbach, 1949 - 1951 (waarna eerste leraar van dogtergemeente Ebenhaeser)
 Harper Martins, 1947 - 1952
 Pieter Jacobus Conradie, 1952 - 1967
 Sarel Petrus du Plessis, 1969 – 1972

Bronne 
  Maeder, ds. G.A. en Zinn, Christian. 1917. Ons Kerk Album. Kaapstad: Ons Kerk Album Maatschappij Bpkt. 
  Olivier, ds. P.L. (samesteller), Ons gemeentelike feesalbum. Kaapstad en Pretoria: N.G. Kerk-uitgewers, 1952.

Sien ook 
 NG gemeente Quaggapoort, afgestig in 1946
 Gereformeerde kerk Pretoria-Wes

Verwysings

Eksterne skakels 
 Die destydse NG kerk Pretoria-Wes word nou geheel en al omring deur die Masjid Uthman Islamitiese Sentrum. URL besoek op 31 Julie 2015.

Nederduitse Gereformeerde Kerk in Groot-Pretoria